Miku

**Nicolás Ladislao Fedor Flores**, coñecido como **Miku**, nado en Caracas o 19 de agosto de 1985, é un futbolista venezolano que xoga de dianteiro no Metropolitanos FC da Primeira División de Venezuela.

O seu alcume, *Miku*, é o diminutivo de Miklós, Nicolás en húngaro.

## Traxectoria 
### Orixes e inicios 
Seu pai, László Fedor, pertence a unha familia húngara que abandonou o seu país despois da segunda guerra mundial para instalarse en Venezuela. Súa nai é a venezolana Maritza Alejandrina Flores. Ten unha irmá máis vella chamada Alicia Alejandrina Fedor Flores. 

De 1989 a xuño de 2001 xogou no equipo de fútbol do seu colexio, o Santo Tomás de Villanueva en Caracas. En xullo de 2001 foi de vacacións coa súa familia a España, á localidade valenciana de Sueca, onde vivía seu tío, e para non perder a forma comezou a adestrar todo o verán cos xuvenís da SD Sueca, que estaban a facer a pretempada.

#### Cesión ao Salamanca 
Na tempada 2005/06 xogou cedido na UD Salamanca, o que marcou un punto de inflexión na súa carreira, pois no equipo salmantino explotou como goleador. Obtivo o primeiro posto do grupo II de Segunda B e xogou o play-off de ascenso, contribuíndo con 37 partidos e 22 goles, dous deles nos play-offs. O 25 de xuño do 2006 marcou o gol da vitoria ante o Sevilla Atlético que deu ao club de Salamanca o último ascenso da súa historia.

#### Cesión ao Ciudad de Murcia 
O 16 de setembro de 2006 marchou cedido por terceiro ano consecutivo, esta vez ao Ciudad de Murcia. Debutou na Segunda División contra o Lorca, perdendo 1-0 e xogando 29 minutos despois de entrar na segunda metade. Apenas contou con minutos en Murcia, xogando só nove partidos, todos como suplente e sen conseguir anotar ningún gol, polo que rescindiu o seu contrato en xaneiro e volveu ao filial valencianista.

#### Valencia Mestalla 
O 4 de febreiro de 2007 debutou co Valencia Mestalla, de novo en Segunda B contra o Orihuela, perdendo 5-0 e xogando os 90 minutos.

Foi convocado por primeira vez polo adestrador do primeiro equipo do Valencia, Quique Sánchez Flores, para un amigable contra os Colorado Rapids da Major League Soccer no estadio de Mestalla, pero o xogador decidiu, de acordo co club, perder o mesmo para poder presentarse ao partido amigable que a selecicón de fútbol venezolana xogaría contra Cuba o 24 de marzo do 2007.

O filial do Valencia rematou a tempada 2006/07 no posto 16, tendo que disputar o play-out, pero perdeu e descendeu á Terceira División.

#### Gimnástic de Tarragona 
O 22 de agosto de 2007 foi cedido ao Gimnàstic de Tarragona. Disputou 30 partidos oficiais co club catalán, marcando dous goles e gañou ademais a Copa Cataluña derrotando na final ao FC Barcelona.

#### Regreso a Salamanca 
Durante todo o mes de xullo de 2008 xogou partidos de pretempada co Valencia sendo logo cedido de novo á UD Salamanca, onde foi presentado o 26 de agosto de 2008. Entre 2008 e 2009, Miku acumulou 15 goles, sendo o máximo goleador do equipo, o que lle valeu ser convocado de novo pola selección venezolana, despois de meses sen facelo.

#### Regreso a Valencia 
En 2009 regresou a Valencia, debutando co primeiro equipo do Valencia na Europa League o 27 de agosto de 2009 contra o Stabæk no estadio de Mestalla, e anotando un hat-trick. Disputou seis partidos máis co Valencia, pero debido ao exceso de dianteiros no equipo, entre eles David Villa, foi vendido en xaneiro de 2010 ao Getafe CF. co que debutou con gol fronte ao Mallorca na Copa do Rei 2009-10. Concluíu o que restaba de tempada cun total de 20 partidos e 6 goles.

Nas seguintes dúas tempadas xogou case todos os partidos do seu equipo, marcando 8 goles na primeira delas e 12 na seguinte.

#### Cesión ao Celtic 
O 31 de agosto de 2012, no último día do período de fichaxes, o Getafe anunciou que Miku marcharía a Escocia, cedido por unha tempada con opción de compra ao Celtic Glasgow. Debutou co Celtic o 15 de setembro de 2012 contra o St. Johnstone FC. Debutou na Liga de Campións o 19 de setembro contra o Benfica e xogou os 90 minutos. Marcou o seu primeiro gol co equipo escocés o 4 de novembro contra o Dundee United. Acabou conquistando tanto a liga escocesa como a Copa de Escocia, aínda que xogou poucos partidos e mantivo unha mala relación co técnico Neil Lennon.

### Al-Gharafa 
En setembro de 2013 asinou co Al-Gharafa da máxima categoría de Qatar. A súa etapa na península qatarí rematou en 2015 cando decidiu rescindir o contrato con Al-Gharafa para regresar á liga española.

### Rayo Vallecano 
En xaneiro de 2015, o xogador venezolano volveu á Primeira División, fichando polo Rayo Vallecano no mercado invernal pola media tempada restante e dúas máis. A súa fichaxe non gustou ao adestrador Paco Jémez, co que xa tivera algún enfrontamento verbal anos atrás. O venezolano non foi convocado nas primeiras xornadas e apenas tivo minutos durante esa tempada e a primeira metade da seguinte, pero pouco a pouco foi gañando un posto no equipo e a titularidade. O 20 de febreiro converteuse no primeiro xogador venezolano e no primeiro xogador do Rayo en marcar un gol en 5 partidos consecutivos, superando ao mexicano Hugo Sánchez. Non puido aumentar a xeira na seguinte xornada porque foi substituído ao descanso por unha lesión que o mantería lonxe dos terreos de xogo durante tres semanas. Non obstante, recibiu da Liga o premio ao mellor xogador do mes de febreiro.

### Bengaluru FC 
O 30 de agosto de 2017 fichou polo Bengaluru FC da Superliga da India. Na súa primeira tempada no club de Bangalore marcou 15 goles, sendo o segundo máximo goleador da liga só por detrás de Coro, e contribuíndo ao primeiro posto do equipo na liga regular e o conseguinte pase aos play-offs. O Bengaluru chegou á final, onde Miku marcou un dos dous goles do seu equipo, insuficientes contra os tres do Chennaiyin FC, que acabou gañando o título. Xogou ademais a Super Copa, onde o equipo chegou á final, gañando o título fronte ao East Bengal. Miku anotou cinco goles, incluíndo un triplete no partido de semifinais e un gol na final, sendo elixido mellor xogador do torneo. Na tempada 2018/19 o Bengaluru volveu acabar primeiro na liga e xogou de novo a final, gañando esta vez o título fronte ao FC Goa. Miku marcou cinco goles, un deles na fase final polo título.

### Omonia Nicosia 
O 16 de agosto de 2019 asinou polo Omonia Nicosia ata o 1 de xullo de 2020. Co equipo de Nicosia xogou só oito partidos na liga chipriota e un na Copa.

### Deportivo da Coruña 
O 23 de setembro chegou libre ao Deportivo da Coruña, que acababa de descender á Segunda División B. Na xornada 17 estreou a súa conta goleadora cun triplete en Barreiro fronte ao Celta B, e marcou outros catro goles nos restantes sete partidos, colocándose como o máximo goleador do equipo na tempada.

### Real Murcia 
O 5 de agosto de 2022 foi anunciado como novo xogador do Real Murcia, tamén da Primeira Federación. No equipo murciano disputou 16 partidos en cinco meses, a metade deles como titular, e marcou un gol ante a SD Logroñés. No mercado invernal rescindiu o seu contrato co Murcia e fichou polo Intercity, equipo da mesma categoría.

### Intercity 
Comezou con mal pé no equipo alacantino, sufrindo un traumatismo no cranio o día do seu debut, aos 6 minutos de saltar ao terreo de xogo do Stadium Gal ante o Real Unión. O golpe produciulle a fractura dos osos próximos ao ollo, precisando dunha intervención cirúrxica. Aínda que se contaba cun prazo de recuperación duns seis ou sete meses, o xogador tardou só 77 días en volver aos terreos de xogo. Titular indiscutible na dianteira do equipo do Carballiño, disputou 18 partidos, nos que marcou 5 goles, ata que recibiu unha oferta do seu país, onde nunca tiña xogado a nivel profesional. Así, en xaneiro de 2024 converteuse en novo xogador do Academia Puerto Cabello logo de que este club fixese efectiva a cláusula de rescisión do seu contrato. 

### Puerto Cabello 
Debutou na Primeira División de Venezuela nun partido ante o Carabobo que rematou con empate a dous goles, marcando el mesmo un dos dous tantos do seu equipo. Uns días despois disputou tamén o seu primeiro encontro na Copa Libertadores, fronte ao Defensor Sporting de Montevideo no Polideportivo Misael Delgado de Valencia, anotando o segundo dos tres goles do seu equipo (3-2). Disputou un total de 20 partidos co club valenciano, co que sumou cinco goles e tres asistencias.

### Metropolitanos 
Rematado o torneo Clausura 2024 regresou ao seu Caracas natal, onde fichou polo Metropolitanos, tamén da máxima categoría venezolana.

### Selección nacional 
Debutou coa selección de Venezuela o 16 de agosto de 2006, nun partido amigable contra  que rematou cun empate sen goles. Despois pasou varios anos sen entrar nunha convocatoria, ata que grazas ás súas actuacións coa UD Salamanca entre 2008 e 2009, converteuse nun importante membro da selección nacional nos partidos de clasificación para o Mundial de 2010. O 3 de marzo de 2009, marcou na vitoria por 2-0 sobre  no CTE Cachamay. Ese mesmo ano anotou dous tantos na vitoria por 3-1 contra o .

Formou parte do equipo que quedou cuarto na Copa América 2011, logrando anotar o segundo gol no empate a 3-3 contra . En 2015 integrou o cadro venezolano da Copa América de Chile, marcando un gol no partido contra o Brasil.

## Palmarés 
Gimnàstic de Tarragona

* **Copa Cataluña (1)**: 2007

Celtic de Glasgow
* **Liga de Escocia (1)**: 2012/13
* **Copa de Escocia (1)**: 2012/13
Bengaluru FC
* **Superliga da India (1)**: 2018/19
***Super Copa india (1)**: 2018

## Notas 
## Véxase tamén 
### Ligazóns externas 
*Datos do xogador en bdfutbol.com .